CELEX: 32009D0016(01)
Language: et
Date: 2009-07-02 00:00:00
Title: 2009/522/EÜ: Euroopa Keskpanga otsus, 2. juuli 2009 , tagatud võlakirjade ostu kava rakendamise kohta (EKP/2009/16)

4.7.2009   
            
            
               ET
            
            
               Euroopa Liidu Teataja
            
            
               L 175/18
            
         
      EUROOPA KESKPANGA OTSUS,
   2. juuli 2009,
   tagatud võlakirjade ostu kava rakendamise kohta
   (EKP/2009/16)
   (2009/522/EÜ)
   EUROOPA KESKPANGA NÕUKOGU,
   võttes arvesse Euroopa Ühenduse asutamislepingut, eelkõige artikli 105 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”), eelkõige selle artikli 12.1 teist lõiku, koosmõjus artikli 3.1 esimese taandega ja artikliga 18.1,
   ning arvestades järgmist:
   
               (1)
            
            
               Kooskõlas EKPSi põhikirja artikliga 18.1 võivad euro kasutusele võtnud liikmesriikide keskpangad (edaspidi „RKPd”) ja Euroopa Keskpank (EKP) (edaspidi koos „eurosüsteemi keskpangad”) tegutseda finantsturgudel, mis hõlmab likviidsete instrumentide otsese ostu ja müügi.
            
         
               (2)
            
            
               7. mail 2009 ja 4. juunil 2009 otsustas EKP nõukogu turul hetkel valitsevat erandlikku olukorda arvestades alustada programmi (edaspidi „tagatud võlakirjade ostu kava” või „ostukava”), mille alusel RKPd ja erandina EKP võivad vahetus kontaktis tehingupooltega ning kooskõlas neile määratud osaga teostada kõlblike tagatud võlakirjade otseoste. Eurosüsteemi keskpangad kavatsevad tagatud võlakirjade ostu kava rakendada järk-järguliselt, võttes arvesse turutingimusi ja eurosüsteemi rahapoliitika vajadusi. Nende ostude eesmärk on kaasa aidata järgmisele: a) toetada rahaturu intressimäära jätkuvat langust; b) lihtsustada krediidiasutuste ja ettevõtete rahastamistingimusi; c) toetada krediidiasutusi klientidele laenuandmise püsimisel ja laiendamisel; ja d) tõsta likviidsust võlaväärtpaberite turu olulistes osades.
            
         
               (3)
            
            
               Ühtse rahapoliitika osana tuleb kõlblike tagatud võlakirjade otsest ostu eurosüsteemi keskpankade poolt teostada ühtselt ning kooskõlas käesoleva otsuse tingimustega,
            
         ON OTSUSTANUD JÄRGMISELT:
   Artikkel 1
   Tagatud võlakirjade otsese ostu ulatus ja ostukava kehtestamine
   Eurosüsteem kehtestab ostukava, mille alusel eurosüsteemi keskpangad ostavad kõlblikke tagatud võlakirju nominaalses kogusummas 60 miljardit eurot. Ostukava kohaselt võib eurosüsteemi keskpank otsustada osta kõlblikke tagatud võlakirju nõuetele vastavatelt tehingupooltelt esmastel ja järelturgudel kooskõlas käesolevas otsuses sätestatud kõlblikkuskriteeriumidega. Ostukava alusel teostatavale tagatud võlakirjade otseostule eurosüsteemi keskpanga poolt ei kohaldata 31. augusti 2000. aasta suunist EKP/2000/7 eurosüsteemi rahapoliitika instrumentide ja menetluste kohta (1).
   Artikkel 2
   Tagatud võlakirjade kõlblikkuse kriteeriumid
   Tagatud võlakirjad, mis on: a) kõlblikud rahapoliitika toimingute jaoks vastavalt määratlusele suunises EKP/2000/7; b) vääringustatud eurodes; c) emiteeritud euroalal asutatud krediidiasutuse või muu üksuse poolt, kes vastab allpool punktis 4 sätestatud tingimustele; ja d) hoiul ja arveldamisel euroalal, on kõlblikud otseseks ostuks ostukava alusel, juhul kui nad vastavad järgmistele lisatingimustele:
   
               1)
            
            
               Need on kas i) tagatud võlakirjad, mis on krediidiasutuste poolt emiteeritud kooskõlas UCITS direktiivi (2) artikli 22 lõikes 4 sätestatud kriteeriumidega (edaspidi „UCITS-nõuetele vastavad tagatud võlakirjad”), või ii) struktureeritud tagatud võlakirjad, mille eurosüsteemi keskpank loeb oma suvaotsustusel tagatuks sarnaselt UCITS-nõuetele vastavate võlakirjadega.
            
         
               2)
            
            
               Tagatud võlakirjade iga emissiooni maht peaks üldjuhul olema vähemalt 500 miljonit eurot. Erandjuhtudel võib eurosüsteemi keskpank otsustada teostada tagatud võlakirjade otsese ostu emissioonimahu puhul alla 500 miljoni euro, kui emissioon maht ei ole alla 100 miljoni euro ning eurosüsteemi keskpank teeb suvaotsustuse, et seda ostu nõuavad konkreetsed turuolud või riskijuhtimise kaalutlused.
            
         
               3)
            
            
               Tagatud võlakirjade emissiooni reiting peab olema üldjuhul vähemalt „AA” või sellega samaväärne, mille on andnud vähemalt üks suurematest reitinguagentuuridest.
            
         
               4)
            
            
               Juhul kui tagatud võlakirja emiteerija on euroalal asutatud üksus, kes ei ole krediidiasutus, kohaldatakse järgmiseid täiendavaid tingimusi: i) selline üksus emiteerib ainult tagatud võlakirju, ja ii) tagatud võlakirju tagab euroalal asutatud krediidiasutus asjaomast eurosüsteemi keskpanka rahuldaval viisil.
            
         
               5)
            
            
               Tagatud võlakirjad tuleb emiteerida euroala liikmesriigis tagatud võlakirjade osas kehtivate õigusaktide alusel. Struktureeritud tagatud võlakirjade puhul peab tagatud võlakirjade õigusdokumentatsioon põhinema euroala liikmesriigi seadusel.
            
         Artikkel 3
   Kõlblikud tehingupooled
   Tagatud võlakirjade ostu kava kõlblikud tehingupooled on järgmised: a) eurosüsteemi rahapoliitika toimingutes osalevad riigisisesed tehingupooled vastavalt määratlusele suunise EKP/2000/7 I lisa jaotises 2.1; ja b) mis tahes muud euroalal asutatud tehingupooled (asutatud või filiaali kaudu tegutsevad), keda eurosüsteemi keskpank kasutab oma eurodes vääringustatud investeerimisportfelli investeerimisel.
   Artikkel 4
   Lõppsätted
   1.   Käesolev otsus jõustub selle EKP kodulehel avaldamisele järgneval päeval.
   2.   Käesolev otsus kehtib kuni 30. juunini 2010.
   
      Luxembourg, 2. juuli 2009
      
         
            EKP president
         
         Jean-Claude TRICHET
         
      
   
   
      (1)  EÜT L 310, 11.12.2000, lk 1.
   
      (2)  Nõukogu 20. detsembri 1985. aasta direktiiv 85/611/EMÜ avatud investeerimisfonde (UCITS) käsitlevate õigus- ja haldusnormide kooskõlastamise kohta (EÜT L 375, 31.12.1985, lk 3).